KIRJALLINEN KYSYMYS P-3541/00 esittäjä(t): Charlotte Cederschiöld (PPE-DE) komissiolle. Pk-yritykset ja asiantuntijapalveluiden saanti.



Virallinen lehti nro 136 E , 08/05/2001 s. 0232 - 0233



KIRJALLINEN KYSYMYS P-3541/00 esittäjä(t): Charlotte Cederschiöld (PPE-DE) komissiolle (8. marraskuuta 2000) Aihe: Pk-yritykset ja asiantuntijapalveluiden saanti Komission yritystoiminnan pääosaston tehtävänasettelussa myönnetään, että pk-yritykset kohtaavat yhä monia esteitä, jotka vaikeuttavat niiden pääsyä sisämarkkinoille ja sisämarkkinoiden tuomien etujen maksimointia. Lisäksi pk-yrityksille aiheutuu tarpeettomia kuluja monien jäsenmaiden kömpelöistä sääntelypuitteista. Nämä kulut heikentävät niiden kilpailukykyä ja haittaavat niiden tulevaa kehitystä. Pk-yritykset tarvitsevat monenlaisia yritys- ja asiantuntijapalveluja, jotta ne voisivat selviytyä hengissä ja kukoistaa tämänhetkisessä nopeasti muuttuvassa liiketoimintaympäristössä. Asiantuntijapalveluiden markkinoilla on kuitenkin vielä sääntelyyn liittyviä esteitä, jotka haittaavat pk-yritysten kykyä hankkia näitä paljon tarvitsemiaan palveluja kilpailukykyiseen hintaan ja vaivattomasti. Jotkut näistä esteistä on tarkoitettu suojelemaan säänneltyjen palveluiden markkinoita kilpailulta pitämällä kyseisten palveluiden hintaa keinotekoisesti korkealla. Aikooko Euroopan komissio saada Euroopan parlamentin vakuuttuneeksi, että pk-yritysten tarve saada rajoituksitta kilpailukykyisesti hinnoiteltuja asiantuntijapalveluja kuuluu poliittisen esityslistan tärkeimpien kysymysten joukkoon? Mitä toimenpiteitä komissio ehdottaa sääntelyyn liittyvien esteiden purkamiseksi? Nämä joidenkin itsenäisten ammatinharjoittajien aikaansaamat esteet nostavat asiantuntijapalveluiden hintoja, jotka muodostavat yhden pk-yritysten suurimmista menoeristä. Frederik Bolkesteinin komission puolesta antama vastaus (4. joulukuuta 2000) Komissio toteuttaa aktiivista politiikkaa kilpailusääntöjen soveltamiseksi itsenäisiin ammatinharjoittajiin. Tämä toiminta antaa komissiolle mahdollisuuden lopettaa itsenäisten ammatinharjoittajien rajoittavat toimintatavat, erityisesti hintojen kollektiivisen sopimisen ja mainontakiellon, jotka ovat vakavia esteitä kyseessä olevien palvelujen markkinoille pääsemiselle. On syytä muistuttaa lisäksi, että jäsenvaltioiden tehtävänä on noudattaa sijoittautumisvapauden ja palvelujen vapaan tarjoamisen periaatteita, joista määrätään EY:n perustamissopimuksen 43 ja 49 artiklassa (ent. 52 ja 59 artikla). Euroopan yhteisöjen tuomioistuimen oikeuskäytännön mukaan näiden periaatteiden soveltaminen mahdollistaa viranomaisperäisten esteiden poistamisen sekä sellaisten esteiden poistamisen, jotka perustuvat muiden kuin julkisoikeudellisten yhdistysten tai yhteenliittymien oikeudellisen itsemääräämisvallan käyttöön. Viimeksi mainitussa tapauksessa kansallisten tuomioistuinten tehtävänä on valvoa, että EY:n perustamissopimuksen 43 ja 49 artiklassa määrättyjä periaatteita noudatetaan. Lissabonin Eurooppa-neuvosto pyysi, että vuoden 2000 loppuun mennessä määriteltäisiin strategia palvelujen esteiden poistamiseksi, ja komissio on parhaillaan valmistelemassa asiaa koskevaa tiedonantoa. Strategian täytäntöönpanon yhteydessä voidaan todeta mahdollisten lisätoimien tarve kaikilla palvelualoilla. Lisäksi ammattipätevyyden tunnustamisen osalta ollaan parhaillaan tarkastelemassa mahdollisuuksia helpottaa palvelujen tarjoamista suhteessa sijoittautumiseen.